Document ID: 32007L0020

ДИРЕКТИВА 2007/20/ЕО НА КОМИСИЯТА
от 3 април 2007 година
за изменение на Директива 98/8/ЕО на Европейския парламент и на Съвета за включване в приложение I към нея на дихлофлуанид като активно вещество
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/8/EО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
като има предвид, че:
(1)
Регламент (ЕО) № 2032/2003 на Комисията от 4 ноември 2003 г. относно втората фаза на десетгодишната работна програма, посочена в член 16, параграф 2 от Директива 98/8/EО на Европейския парламент и на Съвета относно пускането на пазара на биоциди, и за изменение на Регламент (EО) № 1896/2000 (2), установява списък с активни вещества, подлежащи на оценка с цел възможното им включване в приложения I, IА или IБ към Директива 98/8/ЕО. Този списък включва дихлофлуанид.
(2)
Съгласно Регламент (ЕО) № 2032/2003 на дихлофлуанида е направена оценка в съответствие с член 11, параграф 2 от Директива 98/8/ЕО за употреба в продуктов тип 8, консерванти за дърво, определени в приложение V към Директива 98/8/ЕО.
(3)
В съответствие с член 5, параграф 2 от Регламент (ЕО) № 2032/2003 за докладваща държава-членка е определено Обединеното кралство. В съответствие с член 10, параграфи 5 и 7 от посочения регламент на 13 септември 2005 г. Обединеното кралство представи на Комисията доклада на компетентния орган, заедно с препоръка.
(4)
Докладът на компетентния орган бе разгледан от държавите-членки и от Комисията. В съответствие с член 11, параграф 4 от Регламент (ЕО) № 2032/2003 констатациите от прегледа бяха включени в оценителния доклад на Постоянния комитет по биоцидните продукти от 28 ноември 2006 г.
(5)
Оценката на дихлофлуанида не остави въпроси без отговор или други опасения, на които да отговори Научният комитет по здравеопазване и екологични рискове (SCHER).
(6)
Като резултат от направените различни тестове може да се очаква от биоцидните продукти, използвани като консерванти за дърво и съдържащи дихлофлуанид, да покрият изискванията на член 5 от Директива 98/8/ЕО, и по-специално по отношение на употребите им, изследвани и описани в оценителния доклад. Поради това е подходящо дихлофлуанидът да бъде включен в приложение I към Директива 98/8/ЕО, с цел да се осигури, че във всички държави-членки разрешителните за биоцидни продукти, използвани като консерванти за дърво и съдържащи дихлофлуанид, могат да бъдат издавани, изменяни или отменяни в съответствие с член 16, параграф 3 от Директива 98/8/ЕО.
(7)
Важно е разпоредбите на настоящата директива да бъдат приложени едновременно във всички държави-членки, с цел да се осигури еднакво третиране на пазара на биоцидните продукти, съдържащи активното вещество дихлофлуанид, и също да се улесни правилното функциониране на пазара на биоцидни продукти като цяло.
(8)
В светлината на констатациите на оценителния доклад е подходящо да се изисква продуктите, разрешени за промишлена употреба, да бъдат използвани с подходяща лична защитна екипировка и да бъдат предоставени инструкции, които да показват, че третираният дървен материал след обработката трябва да се съхранява върху непропусклива, твърда основа, така че да се предотвратят преките загуби в почвата и да се позволи събирането на загубите с цел повторната им употреба или депониране в съответствие с член 10, параграф 2, i), буква г) от Директива 98/8/ЕО.
(9)
Следва да се предвиди разумен срок преди дадено активно вещество да бъде включено в приложение I към Директива 98/8/ЕО, с цел да се позволи на държавите-членки и на заинтересованите страни да се подготвят за новите изисквания и да се осигури на кандидатите, подготвили досиета, възможността напълно да се възползват от десетгодишния период на защита на данните, който в съответствие с член 12, параграф 1, буква в), ii) от Директива 98/8/ЕО започва да тече от датата на включване.
(10)
След включването следва да се разреши на държавите-членки разумен срок за прилагане на член 16, параграф 3 от Директива 98/8/ЕО, и по-специално за издаване, изменение или отменяне на разрешителни за биоцидни продукти в продуктов тип 8, съдържащи дихлофлуанид, с цел да се осигури постигане на съответствие с Директива 98/8/ЕО.
(11)
Директива 98/8/ЕО следва да бъде съответно изменена.
(12)
Мерките, предвидени в настоящата директива, са в съответствие със становището на Постоянния комитет по биоцидните продукти,
ПРИЕ НАСТОЯЩАТА ДИРЕКТИВА:
Член 1
Приложение I към Директива 98/8/ЕО се изменя в съответствие с приложението към настоящата директива.
Член 2
1. Държавите-членки приемат и публикуват не по-късно от 29 февруари 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и таблицата на съответствието между тези разпоредби и настоящата директива.
Те прилагат тези разпоредби от 1 март 2009 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 3 април 2007 година.

Labels: 0
3
1
20